  Майя Бывальцева 31-тӥ гудырикошконэ Пичи пурга ёросысь Яган-Докья черкогуртын сяме пыӵам «Яган-Базар» шулдыръяськон ортчоз. Отын валъёсты вӧсян йылолэз возьматозы, Брангуртысь песянайёс кырӟалозы но пӧртэм вузъёсын вузкарон радъялозы. Со сярысь Пичи Пурга ёрос администрацилэн пресс-службаез ивортэ. Праздниклэн инъетэз луэ валъёсты вӧсян йылол. Та ужрадэз, озьы ик выль кеньырлэсь пӧзьтэм ӝукез вӧсянэз вань мылкыд карисьёс учкыны быгатозы Пичи Пурга ёрос администрацилэн пресс-службаезТуэ ярмаркае радъясьёс гурт возёсъёсты сяна, нимаз юртъер нуисьёсты но ӧтё. Соос пӧлын «Шаплы кузё» вожвылъяськон радъялозы. «Яган-Базарын» бакча сиёнъёс, емышъёс, тысь, чечы, чеберлыко киужъёсты басьтыны луоз. Шулдыръяськон 11 часын кутскоз. 12 час 30 минутэ бадӟым ошмес дорын вӧсяськон ӧдъялоз (пудоез, гурт возёс техникаез, нылпиосты вӧсяны луоз). 13 часын праздникез сӥё-дано усьтозы. Люкаськем калыклы капчи мылкыд кузьмалозы «Брангуртысь песянайёс», озьы ик Пичи Пурга, Можга, Кияса, Дэри ёросъёсысь но Ижкарысь творчествоя коллективъёс но калык кырӟанъёсты быдэстӥсьёс. «Яган-Базаре» вань мылкыд карисьёс лыктыны быгато. Пиналъёслы спортъя площадкаос, пӧртэм мастер-классъёс ужалозы. Пыронэз дунтэк. 20-тӥ даур кутсконын ай 31-тӥ гудырикошконэ, валъёслы дурбасьтӥсьёсты Дун чылкыт Фролэз но Лаврез буре ваён нуналэ, Яган-Докья черкогуртын волостной ярмарка – Яган-Базар – ортчытъяло вал. Отчы Сарапулысь, Малмыжысь, Алабгоысь купечьёс, Иж заводысь мастеровойёс, артысь гуртъёсын улӥсьёс люкаськылӥзы. Черкогуртын паськыт вузкарон, калык шулдыръяськонъёс, шудонъёс, вожвылъяськонъёс радъяллязы. Вашкала шулдыръяськонэз удмуртъёслэн мер огазеяськонъёссылэн азьветлӥсьёссы улӟытӥзы, соослы Пичи Пурга ёросысь Лулчеберетъя но туризмъя управление но «Бурановское» муниципал кылдытэтын улӥсьёс дурбасьтӥзы. Таяз арын «Яган-Базар» ёрослэн устоосыз ужрадъёсыз пӧлы пыриз.  Тегъёс: Лулчеберет Удмуртия ПичиПурга праздникъёс шутэтскон йылолъёс  